Адна з цытат маёй прэзентацыі была пра тое, што музей павінен быць адкрытым для грамадства, ён павінен адказваць на запыты грамадства і быць адкрытай пляцоўкай, якой могуць скарыстацца ў шырокім сэнсе. Зараз таксама шырока ідзе размова пра тое, што музей дае веды і трэба навучыць людзей атрымліваць веды. Мая калега, якая працуе ў навукова-асветніцкім аддзеле, кажа, маўляў, ну яго гэтыя веды, я хачу атрымліваць задавальненне. Я кажу, што ёсць жа розныя музеі, ёсць нейкія трагічныя гісторыі, напрыклад. І яна адказвае, так, і гэта таксама, бо калі ты прыходзіш і перажываеш трагічны досвед у музеі, гэта таксама пэўнае задавальненне ад інтэлектуальнага, эмацыйнага перажывання.